บสก.จัดหนักเลหลังบ้านเก่าลดราคา30%
บสก. จัดมหกรรมอสังหาฯ 5 มุมเมือง ลดราคาลง 20-30% ตั้งเป้ายอดขาย 200 ล้านบาท
13 มี.ค. 2556

บสก. จัดมหกรรมอสังหาฯ 5 มุมเมือง ลดราคาลง 20-30% ตั้งเป้ายอดขาย 200 ล้านบาท 
นายกฤษณ์ เสสะเวช กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ในปีนี้ บสก.ยังคงเน้นนโยบายเชิงรุกในการจำหน่ายทรัพย์ โดยในช่วงระหว่างวันที่ 13-20 มี.ค.นี้จะจัดงานมหกรรมอสังหาฯ 5 มุมเมือง ที่ห้างสรรพสินค้าฟิวเจอร์พาร์ค รังสิต, เซ็นทรัล แจ้งวัฒนะ, เดอะมอลล์ บางกะปิ, เดอะมอลล์ บางแค และซีคอนสแควร์ ศรีนครินทร์ โดยจะคัดสินทรัพย์เด่น ทั้งในกรุงเทพฯ และปริมณฑล มาขายลดราคาพิเศษให้กับผู้สนใจตั้งแต่ 20-30% โดยตั้งเป้าว่าจะมียอดขายทรัพย์ 200 ล้านบาท 
สำหรับลูกค้าทั่วประเทศทุกรายที่ซื้อทรัพย์และโอนกรรมสิทธิ์ภายในวันที่ 15 ธ.ค. จะมีสิทธิได้สิทธิชิงโชครถเก๋งซูซูกิ สวิฟท์ 2 คัน 
นอกจากนี้ บสก.ยังได้ร่วมกับธนาคารออมสิน เสนอสินเชื่อที่อยู่อาศัย อัตราดอกเบี้ยคงที่ 4.5% นาน 3 ปี และสินเชื่อจากธนาคารทหารไทย ที่คิดอัตราดอกเบี้ย 0% นาน 2 เดือน ฟรีค่าธรรมเนียมสำรวจหลักทรัพย์ และฟรีค่าประกันอัคคีภัย 
“ขณะนี้ยังไม่เห็นสัญญาณวิกฤตฟองสบู่ในภาคอสังหาฯ เนื่องจากหน่วยงานที่เกี่ยวข้องยังสามารถควบคุมอัตราเงินเฟ้อให้มีเสถียรภาพ” นายกฤษณ์ กล่าว